# Elisabeth Hevelius

Elisabeth Hevelius (polonès: Elżbieta Heweliusz) (Gdańsk, 17 de gener de 1647 - Gdańsk, 22 de desembre de 1693), també coneguda com a Catherina Elisabetha Koopman Hevelius, fou una astrònoma polonesa, coneguda com la "mare de la topografia lunar".
Un gran interès per l'astronomia va portar Elisabetha, quan encara era molt jove, a apropar-se a Johannes Hevelius, un comerciant i astrònom de renom internacional que vivia a la mateixa ciutat i que disposava a casa seva d'un observatori. D'altra banda, ella havia adquirit bons coneixements de matemàtiques, especialment de càlcul, i de llatí, llengua amb què s'escrivia amb altres científics.
Elisabetha Koopman es va casar, als setze anys, amb Johannes Hevelius, aleshores vidu, trenta-sis anys més gran que ella i van treballar junts en l'observatori privat que es van construir –amb un telescopi obert de 150 peus (45.72 m) de longitud focal– i que es cremaria anys després en un incendi. El seu objectiu era redactar un catàleg amb les taules de les òrbites planetàries de Kepler. El matrimoni va observar i descriure les taques solars, va cartografiar la lluna, descrivint la libració lunar a Selenographia (1647), va descobrir quatre cometes i començà a elaborar un catàleg d'estrelles.
A la mort del marit, ella va continuar les observacions en solitari i va escriure i publicar tres obres més: Stellarum Fixarum (1687), Firmamentum Sobiescianum sive Uranographia (1690) i Prodromus astronomiae (1690), que incloïa un catàleg d'estrelles i un atles de constel·lacions explicant la posició exacta de més de mil cinc-centes estrelles i la tecnologia per a crear el catàleg amb l'ús del sextant i el quadrant, sense haver utilitzat cap telescopi. Les observacions del catàleg, fetes a ull nu, eren tan precises que van ser les usades per a la confecció d'esferes celestes fins a l'aparició dels telescopis comercials al segle xviii.

## Cultura

La vida d'Elisabeth Hevelius va inspirar la novel·la The Star Huntress (2006).
Amb el seu nom i en honor seu es va anomenar el planeta menor 12625 Koopman i el cràter Corpman a Venus.

## Referències

* 1 2 O'Connor i Robertson, MacTutor
* ↑ Barca Salom, 2009, p. 3.
* ↑ Brooke-Hitching, 2023, p. 146 i ss.
* ↑ Aderin-Pocock, 2023, p. 45.
* ↑ Reser i McNeill, 2021, p. 49.
* ↑ Larsen, 2009, p. 105.
* ↑ Levi-Montalcini i Tripodi, 2017, p. 27.
* ↑ Magruder, 2015, p. 2.

## Bibliografia

* Aderin-Pocock, Maggie. The Sky at Night: The Art of Stargazing (en anglès). Random House, 2023. ISBN 978-1-4735-3325-7.
* Barca Salom, Francesc Xavier «Divulgació científica per a dames: "L'Astronomie des dames" de Jérome Lalande». III Jornada d'Astronomia i Meteorologia, 2009, pàg. 1-22.
* Brooke-Hitching, Edward. Atlas del cielo (en castellà). Blume, 2023. ISBN 978-84-194-9988-2.
* Larsen, Kristine «“A Woman’s Place is in the Dome”: Gender and the Astronomical Observatory, 1670-1970» (en anglès). MP An online feminist journal, Vol. 2, Num. 5, 2009, pàg. 104-124. ISSN: 1939-330X.
* Levi-Montalcini, Rita; Tripodi, Giuseppina. Las pioneras : las mujeres que cambiaron la sociedad y la ciencia desde la Antigüedad hasta nuestros días (en castellà). Editorial Crítica, 2017. ISBN 978-84-170-6734-2.
* Magruder, Kerry «Elisabeth Hevelius: Observational Astronomer» (en anglès). Lynx Open Ed, 2015, pàg. 1-2.
* Reser, Anna; McNeill, Leila. Forces of Nature: The Women who Changed Science (en anglès). Frances Lincoln, 2021. ISBN 978-0-7112-4898-4.

## Enllaços externs

* O'Connor, John J.; Robertson, Edmund F. «Elisabeth Hevelius» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* El Triangle Hevelius
* Johann and Elizabeth Hevelius, astronomers of Danzig